Dua Datuk direman bantu siasatan projek balak
PUTRAJAYA: Dua individu lelaki bergelar Datuk direman bagi membantu siasatan berhubung kes rasuah melibatkan projek pembalakan bernilai lebih RM27 juta di Pahang, lima tahun lepas. Seorang daripada suspek yang merupakan bekas timbalan pengerusi syarikat berusia 65 tahun itu direman selama empat hari bermula semalam sehingga 18 Ogos depan. Seorang lagi suspek berusia 40 tahun, merupakan bekas ketua pegawai eksekutif sebuah syarikat, direman lima hari mulai semalam sehingga 19 Ogos depan. Perintah reman tersebut dikeluarkan oleh Majistret Shah Wira Abdul Halim di Mahkamah Majistret Putrajaya semalam dan kes disiasat mengikut Seksyen 16 Akta Suruhanjaya Pencegahan Rasuah Malaysia (SPRM) 2009. Menurut sumber, mereka ditahan ketika memberi keterangan di Ibu Pejabat SPRM di sini pada 5.00 petang dan 10.20 malam, Jumaat lepas. Jumaat lepas media melaporkan SPRM mendapat perintah reman terhadap tiga individu termasuk seorang bergelar Datuk, bagi membantu siasatan kes yang sama. Difahamkan, kes ini berkaitan pengambilalihan projek pembalakan di satu daerah di Pahang seluas 6,591.67 ekar pada 2015. – Bernama 
See author's posts
